ศรีสวัสดิ์พึ่งตจว.ปล่อยกู้ตามเป้า
ศรีสวัสดิ์ เงินติดล้อ ไม่สนน้ำท่วม เดินหน้าปล่อยสินเชื่อผ่านสาขาใต้ อีสาน เหนือแทน
30 ต.ค. 2565

ศรีสวัสดิ์ เงินติดล้อ ไม่สนน้ำท่วม เดินหน้าปล่อยสินเชื่อผ่านสาขาใต้ อีสาน เหนือแทน
นายธัญญพงศ์ ธรรมาวรานุคุปต์ กรรมการผู้จัดการใหญ่ บริษัท ซีเอฟจี เซอร์วิส หรือ “ศรีสวัสดิ์ เงินติดล้อ” เปิดเผยว่า บริษัทจะใช้สาขาที่เหลือในภาคเหนือ ภาคใต้ และภาคตะวันออกเฉียงเหนือที่มีอยู่อีก 170 แห่ง เป็นตัวผลักดันยอดสินเชื่อต่างๆ เพื่อทดแทนกับสาขาที่ถูกน้ำท่วมทั้ง 32 แห่ง เพราะคาดว่าสาขาทั้งหมดที่มีอยู่และธุรกิจจะสามารถกลับมาปล่อยสินเชื่อได้ตามปกติก็ประมาณไตรมาสแรกของปีหน้า
อย่างไรก็ตาม ในปีนี้บริษัทยังตั้งเป้าสินเชื่อไว้เหมือนเดิม โดยปล่อยสินเชื่อใหม่ได้ 4,000 ล้านบาท มีสินเชื่อคงค้างอยู่ที่ 4,500 ล้านบาท จากปัจจุบันปล่อยสินเชื่อใหม่ไปได้แล้ว 3,700 ล้านบาท
 “ผลจากน้ำท่วมกระทบต่อยอดสินเชื่อเพียงเล็กน้อยหรือหายไปประมาณ 10% เท่านั้น เนื่องจากบริษัทยังใช้สาขาในพื้นที่ที่ไม่ถูกน้ำท่วมยังคงอนุมัติสินเชื่อได้ตามปกติ แถมยังเพิ่มขึ้นจากการเปิดตัวสินเชื่อจำนำทะเบียนรถ 10 ล้อ ซึ่งถือเป็นสินเชื่อใหม่ของบริษัท เป็นผลทำให้ลูกค้าในต่างจังหวัดเพิ่มขึ้นและมาชดเชยกับสินเชื่อที่หายไปได้” นายธัญญพงศ์ กล่าว 
ทั้งนี้ คาดว่าจะมีลูกค้าในพื้นที่ที่ถูกน้ำท่วมและขอปรับโครงสร้างหนี้ประมาณ 5,000-8,000 ราย จากลูกค้าทั้งหมด 8 หมื่นราย ซึ่งบริษัทก็ได้ออกมาตรการช่วยเหลือลูกค้าที่ได้รับผลกระทบไม่สามารถชำระค่างวดได้ โดยจะได้รับการพิจารณาขยายเวลาการชำระหนี้แล้วแต่กรณีตามความเหมาะสมและศักยภาพของลูกค้า
สำหรับมาตรการช่วยเหลือลูกค้าเก่า ก็ต้องมานั่งพิจารณากันใหม่เหมือนกับลูกค้าใหม่ ซึ่งบริษัทเองก็ต้องช่วยอย่างเต็มที่เพื่อให้ลูกค้าผ่านช่วงลำบากนี้ไปให้ได้ ส่วนหนี้ที่ไม่ก่อให้เกิดรายได้ หรือเอ็นพีแอลนั้น ยังประเมินได้ยากว่าจะส่งผลกระทบเท่าไหร่ เพราะน้ำท่วมกินพื้นที่มากและกระทบต่อภาคแรงงาน แต่คาดว่าจะเพิ่มขึ้นประมาณ 0.51% จากปัจจุบันอยู่ที่ 1.5%
นายธัญญพงศ์ กล่าวว่า บริษัทยังได้นำแผนศูนย์ปฏิบัติงานชั่วคราวมาใช้ หลังจากสำนักงานใหญ่ที่ถนนวิภาวดีถูกน้ำท่วม โดยย้ายมาอยู่ที่บริษัทแม่ธนาคารกรุงศรีอยุธยา เพื่อให้สามารถอนุมัติสินเชื่อได้ตามปกติ